SKRIFTLIG FORESPØRGSEL E-2372/99

af Mihail Papayannakis (GUE/NGL) til Kommissionen

(16. december 1999)

Om: Genåbning af minerne i det nordøstlige Chalkidiki

Virksomheden TVX har til hensigt at genåbne malm- og guldminerne i det nordøstlige Chalkidiki, hvilket den græske stat også har givet tilladelse til. Produktionskapaciteten og installationerne vil blive mangedoblet. Der vil tillige blive opført en stor guldproduktionsenhed, hvor man vil anvende cyan, hvilket giver anledning til yderst giftigt og farligt affald, bl.a. arsenik, kadmium, bly, svovl, cyan osv.

Eftersom:

- Der blev truffet afgørelse om at gennemføre disse projekter uden en forudgående kontrol af disses miljømæssige indvirkninger.

- Arbejdet i minerne og metalværket vil føre til en kvantitativ ødelæggelse af grund- og overfladevandet på grund af de enorme mængder, der skal anvendes i alle produktionsfaserne, og også til en kvalitativ ødelæggelse på grund af forurening med særdeles farlige agenser, hvilket forværrer den allerede eksisterende, der for længst burde være bekæmpet.

- Der er tale om en overtrædelse af Fællesskabets retsakter og mere konkret direktiv 77/795/EØF(1), 80/68/EØF(2) og det nye rammedirektiv om vand.

- Projekterne vil blive gennemført i et område, der under nummer GR 1270005 er foreslået opført på Natura 2000-listen. Området er hjemsted for mindst 15 forskellige økosystemer, 76 fuglearter, og 26 vigtige plantearter, der er omhandlet i direktiv 92/43/EØF(3), samt 49 af de arter, der er omhandlet i direktiv 79/409/EØF(4) om beskyttelse af vilde fugle og i Bern-konventionen.

- Der er truffet afgørelse om foranstaltninger (f.eks. omlægning af en flod), og arbejdet (vejbyggeri i Natura-området, boringer osv.) er blevet indledt uden en forudgående vurdering af indvirkningerne på miljøet, hvilket er en overtrædelse af direktiv 97/11/EF(5).

Kan Kommissionen derfor efterprøve sagen og undersøge, om der er foretaget de nødvendige undersøgelser af indvirkningerne på miljøet, samt om der er truffet de øvrige foranstaltninger til en korrekt håndhævelse af Fællesskabets retsakter?

Hvilke foranstaltninger vil Kommissionen iværksætte, hvis den fastslår, at ovennævnte overtrædelser af Fællesskabets retsakter om miljøet har fundet sted?

(1) EFT L 334 af 24.12.1977, s. 29.

(2) EFT L 20 af 26.1.1980, s. 43.

(3) EFT L 206 af 22.7.1992, s. 7.

(4) EFT L 103 af 25.4.1979, s. 1.

(5) EFT L 73 af 14.3.1997, s. 5.

Svar afgivet p Kommissions vegne af Margot Wallström

(17. januar 2000)

Grækenland har ganske rigtigt foreslået området Mount Stratonico med kodenummer GR1270005 som område af fællesskabsbetydning i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Områdets betydning består hovedsagelig i de mange forskellige naturtyper, der findes i området, herunder prioriterede typer.

I betragtning af den kommende medtagelse af området i Natura 2000-nettet bør enhver aktivitet, der kan skade dets integritet alvorligt, undgås.

Kommissionen har kendskab til TVX-projetet i Chalkidiki. Dette projekt er blevet forelagt under det operationelle industriprogram for perioden 1994-1999. Kommissionen havde anmodet om en vurdering af virkningerne for miljøet i overensstemmelse med kravene i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved direktiv 97/11/EF, samt andre foranstaltninger til beskyttelse og genopretning af gamle områder krævet af den græske administration ved godkendelsen af investeringen. De græske myndigheder har imidlertid underrettet Kommissionen om, at projektet er opgivet, og der derfor ikke længere er nogen anledning til at gøre noget i denne sag.

Som følge af de oplysninger, som det ærede medlem har meddelt, vil Kommissionen henvende sig til de græske myndigheder for at forvisse sig om, at ovennævnte direktiver overholdes, og for at høre om områdets bevaringsværdi er taget i betragtning.

(1) EFT L 175 af 5.7.1985.